*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Νοεμβρίου 1987

που αφορά συμπληρωματική αύξηση της ετήσιας αύξησης της κοινοτικής ποσόστωσης για τις οδικές εμπορευματικές μεταφορές το 1988

(88/96/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3164/76 του Συμβουλίου της 16ης Δεκεμβρίου 1976 περί κοινοτικής ποσοστώσεως για τις οδικές εμπορευματικές μεταφορές που εκτελούνται μεταξύ των κρατών μελών (1), όπως τροποποιήθηκε τελευταία από τον κανονισμό (ΕΟΚ) αριθ. 1879/87 (2), και ιδίως το άρθρο 3 παράγραφος 6,

Μετά από διαβουλεύσεις με τα κράτη μέλη,

Εκτιμώντας:

ότι, σύμφωνα με το άρθρο 3 παράγραφος 6 του κανονισμού (ΕΟΚ) αριθ. 3164/76, η Επιτροπή αποφασίζει, αν παραστεί ανάγκη, κατάλληλη αύξηση της κοινοτικής ποσόστωσης προκειμένου να συμπληρωθεί η ετήσια αύξηση·

ότι το Βέλγιο,η Ελλάδα, η Ισπανία, οι Κάτω Χώρες, η Πορτογαλία και το Ηνωμένο Βασίλειο υπέβαλαν στην Επιτροπή αιτήσεις για να τους χορηγηθεί συμπληρωματική αύξηση της ετήσιας αύξησης της κοινοτικής ποσόστωσης για το 1988· ότι οι αιτήσεις αυτές αφορούν αντίστοιχα 380, 52, 55, 200, 230, 170 και 83, ήτοι συνολικά 1170 άδειες διέλευσης·

ότι οι δυσχέρειες διέλευσης που αντιμετωπίζουν οι έλληνες, ισπανοί, ιταλοί και πορτογάλοι μεταφορείς αποτελούν για τις επιχειρήσεις αυτές ειδικής μορφής εμπόδια που περιορίζουν και παρακωλύουν τη βέλτιστη χρησιμοποίηση της μεταφορικής ικανότητας, στον τομέα των οδικών μεταφορών, η οποία επιτρέπεται είτε βάσει της κοινοτικής ποσόστωσης είτε βάσει διμερών ποσοστώσεων· ότι, ως εκ τούτου, η εξέλιξη που σημειώνει η εν λόγω μεταφορική ικανότητα, στο πλαίσιο της ποσόστωσης, αποδεικνύεται ανεπαρκής για τα κράτη μέλη αυτά, σε σχέση με την ανάπτυξη που σημειώνεται η ζήτηση στην αγορά μεταφορών·

ότι, συνεπώς, οι προϋποθέσεις που αναφέρονται στο άρθρο 3 παράγραφος 6 του κανονισμού (ΕΟΚ) αριθ. 3164/76 πληρούνται όσον αφορά την Ελλάδα, την Ισπανία, την Ιταλία και την Πορτογαλία· ότι, αντίθετα από ό,τι ζητείται με τις μεμονωμένες αιτήσεις, η χορήγηση σε καθένα από τα κράτη μέλη αυτά ίσου αριθμού συμπληρωματικών κοινοτικών αδειών διέλευσης αποτελεί ένα κατάλληλο διορθωτικό μέτρο για την αντιμετώπιση των δυσχερειών που διαπιστώθηκαν, το οποίο συμβιβάζεται με το ισχύον σύστημα των κοινοτικών ποσοστώσεων·

ότι οι αιτήσεις που υποβλήθηκαν εκ μέρους των άλλων κρατών μελών δεν αιτιολογούνται επαρκώς·

ότι, λαμβανομένων υπόψη όλων αυτών των περιστάσεων, πρέπει, προκειμένου να αντιμετωπιστούν οι δυσχέρειες διέλευσης που συναντώνται λόγω της ανεπάρκειας μεταφορικής ικανότητας σε σχέση με τη ζήτηση, να χορηγηθεί για το έτος 1988 ένας κατ' αποκοπή συμπληρωματικός αριθμός 50 κοινοτικών αδειών διέλευσης στην Ελλάδα, στην Ισπανία, στην Ιταλία και στην Πορτογαλία·

ότι αν το Συμβούλιο ήταν σε θέση να αποδεχθεί την πρόταση της Επιτροπής σχετικά με την πρόσβαση στην αγορά οδικών εμπορευματικών μεταφορών μεταξύ κρατών μελών (3) η εξέλιξη της κοινοτικής ποσόστωσης που, μεταξύ άλλων, προβλέπει, θα επέτρεπε την εξουδετέρωση των περισσότερων από τις δυσχέρειες διέλευσης που συναντούν στο εξωτερικό της Κοινότητας οι μεταφορές ορισμένων κρατών μελών·

ότι το άρθρο 3 παράγραφος 5 δεύτερο εδάφιο του κανονισμού (ΕΟΚ) αριθ. 3164/76 προβλέπει ότι η απόφαση της Επιτροπής καθίσταται εκτελεστή δύο μήνες μετά την κοινοποίησή της εκτός εάν, εν των μεταξύ, ένα κράτος μέλος προσφύγει για το θέμα αυτό στο Συμβούλιο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στην ετήσια αύξηση της κοινοτικής ποσόστωσης του 1988 για τις οδικές εμπορευματικές μεταφορές, το 1988 που αποτελεί το αντικείμενο της απόφασης της Επιτροπής της 6ης Οκτωβρίου 1987 που καθορίζει την κατανομή στα κράτη μέλη του συμπληρώματος κοινοτικών αδειών για το 1988, το οποίο προκύπτει από την ετήσια αύξηση κατά 15 % της κοινοτικής ποσόστωσης για τις οδικές εμπορευματικές μεταφορές, προστίθενται 200 κοινοτικές άδειες διέλευσης.

Άρθρο 2

Η κατανομή των συμπληρωματικών αδειών διέλευσης που αναφέρεται στο άρθρο 1 είναι η ακόλουθη:

Ελλάδα: 50

Ισπανία: 50

Ιταλία: 50

Πορτογαλία: 50

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 26 Νοεμβρίου 1987.

Για την Επιτροπή

Stanley CLINTON DAVIS

Μέλος της Επιτροπής

(1) ΕΕ αριθ. L 357 της 29. 12. 1976, σ. 1.

(2) ΕΕ αριθ. L 179 της 3. 7. 1987, σ. 3.

(3) ΕΕ αριθ. C 65 της 12. 3. 1987, σ. 4.